Izvor: N1

Saobraćajni policajac Milan Vlaisavljević povređen je juče u Novom Sadu kada ga je napao vozač automobila, koji se predstavio kao član Srpske napredne stranke (SNS).

Policajac je zaustavio vozača tokom redovne kontrole vozila kada ga je, kako tvrdi, napao 39-godišnji Uroš Kecman na raskrsnici ulica Modene i Ilije Ognjanovića, koji ga je najpre uz psovke vređao, a potom ponovo pokrenuo automobil i pokušao da se odveze ka prostorijama stranke.

Izvor: N1

Prema tvrdnjama saobraćajnog policajca, Kecman je potom zaustavio vozilo u Ulici Ilije Ognjanovića, izašao iz auta, odbio da pokaže dokumenta, nastavio sa psovkama i vređanjima, a onda i fizički nasrnuo na Vlaisavljevića.

Kako se navodi u krivičnoj prijavi koju je policajac podneo, a u koju je N1 imao uvid, Kecman ga je uhvatio za uniformu, gurao unazad, a potom su obojica pala na put.

Policajac Vlaisavljević uspeo je da savlada napadača i veže ga do dolaska pojačanja. Kako saznajemo, u gepeku automobila koji je vozio Kecman, koji se predstavio da je član SNS-a, bili su leci te stranke.

Izvor: Privatna arhiva

Povređeni policajac prevezen je u Urgentni centar gde su mu konstatovane lakše povrede tela, vilice i grudnog koša.

Tužilac koji je saslušao Uroša Kecmana pustio ga je da se brani sa slobode, a za napad na službeno lice protiv njega je podneta krivična prijava u redovnom postupku.

Izvor: N1

Predsednik Policijskog sindikata Srbije Veljko Mijailović kaže da odnos funkcionera i aktivista političkih partija prema policiji pokazuje i bahat odnos vlasti prema policiji.

"Onima koji savesno rade svoj posao, to jest policajcima ovim se šalje poruka da su oni na vlasti nedodirljivi za sve pa i za organe reda. Na ovaj način se unosi i strah kod policajaca i primoravaju se da okrenu glavu na drugu stranu kada ubuduće naiđu na nekoga iz vladajuće partije", zaključio je on.